Nolikuma 3.pielikums

ATKLĀTA KONKURSA
“Liftu un pacēlāju tehniskā apkope un avārijas apkalpošana 
Jelgavas valstspilsētas pašvaldības izglītības iestādēs”
Identifikācijas Nr. JVP 2026/109/AK

TEHNISKĀ SPECIFIKĀCIJA

Pasūtītājs:  Jelgavas valstspilsētas pašvaldības iestāde “Jelgavas izglītības pārvalde”.
Iestāde: Tehniskās specifikācijas 1. pielikumā norādītā Jelgavas valstspilsētas pašvaldības izglītības iestādes, kurās atrodas apkalpojamās iekārtas.
Iestādes kontaktpersona: Iestādes pilnvarota persona, kura līguma izpildes laikā saskaņo pakalpojuma sniegšanas laiku, pieņem apkopes aktus un saņem informāciju par iekārtas tehnisko stāvokli.
Apkalpojamie objekti: Jelgavas valstpilsētas pašvaldības iestāde “Jelgavas izglītības pārvalde” un tās pakļautībā esošās izglītības iestādes (turpmāk – Objekts). Līguma laikā var mainīties informācija par pakļautībā esošajām iestādēm, t.sk. izslēgta esoša, pievienota jauna, mainīties objekta adrese u.c.
Iepirkuma priekšmets: Pasūtītāja valdījumā esošo pasažieru liftu, vertikālo cēlējplatformu, kāpņu pacēlāju, zema pacēluma platformu un kravas pacēlāja plānveida tehniskā apkope, darbības uzraudzība, dispečerizācija un abpusējās saziņas nodrošināšana, ja tā attiecināma uz konkrēto iekārtu, avārijas apkalpošana, iekārtā iesprostoto personu atbrīvošana un evakuācija, bojājumu diagnostika, iekārtas droša apturēšana, sagatavošana kārtējām tehniskajām pārbaudēm, dalība tajās un pakalpojuma dokumentēšana. Remontdarbi, rezerves daļu piegāde un nomaiņa, modernizācija un rekonstrukcija nav iekļauta iepirkuma priekšmetā, bet pēc atsevišķa Pasūtītāja rakstiska pasūtījuma var tikt pieprasīta un atsevišķi apamkasāta. 
Apkalpojamo iekārtu saraksts, tehniskie dati, atrašanās vietas un plānotais apkopes periodiskums norādīts 1. pielikumā (Tehniskas specifikācijas 1. pielikums).

1. Vispārīgās prasības
1.1. Pakalpojums jāsniedz saskaņā ar Latvijas Republikā spēkā esošajiem normatīvajiem aktiem, tai skaitā normatīvajiem aktiem par bīstamo iekārtu reģistrāciju un tehnisko uzraudzību, iekārtu ražotāju un uzstādītāju lietošanas un tehniskās apkopes dokumentāciju, piemērojamiem standartiem, darba aizsardzības un ugunsdrošības prasībām. Ja līguma darbības laikā normatīvajos aktos tiek izdarīti grozījumi vai tie tiek aizstāti, piemēro aktuālo regulējumu.
1.2. Iekārtām, uz kurām attiecas Ministru kabineta 2020. gada 17. novembra noteikumi Nr. 679 “Liftu un vertikālo cēlējplatformu drošības un tehniskās uzraudzības noteikumi”, pakalpojumu sniedz, ievērojot minētos noteikumus, likumu “Par bīstamo iekārtu tehnisko uzraudzību” un Ministru kabineta 2025. gada 8. aprīļa noteikumus Nr. 214 “Bīstamo iekārtu reģistra un tehniskās uzraudzības noteikumi”, ciktāl tie attiecināmi uz konkrēto iekārtu.
1.3. Iekārtām, uz kurām Ministru kabineta noteikumi Nr. 679 neattiecas, tehnisko apkopi veic saskaņā ar konkrētās iekārtas ražotāja lietošanas un tehniskās apkopes dokumentāciju, darba aizsardzības, elektrodrošības un citām attiecīgajai iekārtai piemērojamām prasībām, kā arī normatīvajiem aktiem par mašīnu drošību, ciktāl tie attiecināmi..
1.4. Ja tehniskajā specifikācijā nav atsevišķi uzskaitīta darbība, kas saskaņā ar ražotāja dokumentāciju, piemērojamo tehnoloģiju vai drošas apkopes praksi ir nepieciešama konkrētā plānveida apkopes darba pilnīgai un kvalitatīvai izpildei, šāda darbība uzskatāma par iekļautu plānveida apkopes pakalpojumā.
1.5. Izpildītājam jānodrošina vienāda pakalpojuma kvalitāte visās iestādēs un jāievēro katras iestādes iekšējās kārtības, caurlaižu, drošības un darba organizācijas prasības.
1.6. Izpildītājs, iesniedzot piedāvājumu, apliecina, ka tā rīcībā ir vai līdz pakalpojuma uzsākšanai būs tehniskās apkopes un diagnostikas veikšanai nepieciešamie instrumenti, mēraparāti, diagnostikas iekārtas, likumīgi izmantojama programmatūra un kvalificēts personāls. Pasūtītājs nodod Izpildītājam tā rīcībā esošo tehnisko dokumentāciju un piekļuves informāciju. Izpildītājs nedrīkst prettiesiski apiet iekārtas programmatūras vai vadības sistēmas aizsardzību.

2. Iekārtu pārņemšana un sākotnējais tehniskā stāvokļa audits
2.1. Piecu darbdienu laikā pēc līguma spēkā stāšanās Izpildītājs vienojas ar katras iestādes kontaktpersonu par iekārtu pārņemšanas un plānveida apkopju grafiku.
2.2. Ne vēlāk kā 15 darbdienu laikā pēc konkrētās iekārtas pārņemšanas Izpildītājs veic sākotnējo apskati un iesniedz Pasūtītājam un attiecīgajai Iestādei iekārtas sākotnējā stāvokļa aktu.
2.3. Sākotnējā stāvokļa aktā norāda vismaz: iekārtas identifikācijas datus; tehniskās pārbaudes termiņu; lietošanas un apkopes dokumentācijas pieejamību; reģistrācijas žurnāla stāvokli; aktīvos bojājumus un neatbilstības; drošības ierīču, avārijas apgaismojuma un abpusējās saziņas darbību; komunikācijas ierīces un SIM kartes piederību; spēkā esošās garantijas; ražotāja noteikto apkopes periodiskumu; ieteicamo turpmāko rīcību, tās steidzamību un informāciju par to, vai iekārtas lietošana ir pieļaujama līdz defekta novēršanai; fotofiksācijas.
2.4. Ja tiek konstatēta tūlītēja bīstamība, Izpildītājs nekavējoties aptur iekārtas lietošanu, nodrošina tās nepieejamību lietotājiem un informē Iestādes kontaktpersonu un Pasūtītāja pārstāvi. Šādā gadījumā iepriekšējs Pasūtītāja vai Iestādes saskaņojums drošības pasākumu veikšanai nav nepieciešams.
2.5. Izpildītājs nevar prasīt samaksu par sākotnējā auditā fiksētu iepriekš pastāvējušu defektu novēršanu. Izpildītājs konstatētos defektus dokumentē sākotnējā stāvokļa aktā, norādot to ietekmi uz iekārtas drošumu, darbību un turpmākas lietošanas iespējamību. Remonta organizēšanu Pasūtītājs veic atsevišķi..

3. Plānveida tehniskā apkope
3.1. Plānveida apkopi veic 1. pielikumā norādītajā periodiskumā. Ja ražotāja dokumentācijā noteikts biežāks apkopes intervāls, piemēro ražotāja noteikto biežāko intervālu. Izpildītājs par neatbilstību starp 1. pielikumu un ražotāja dokumentāciju rakstiski informē Iestādi sākotnējā audita ietvaros.
3.2. Plānveida apkopes laiku iepriekš saskaņo ar iestādes kontaktpersonu. Par apkopi, kas izraisa iekārtas darbības pārtraukumu ilgāk par 30 minūtēm, paziņo vismaz divas darbdienas iepriekš, izņemot neatliekamus drošības darbus.
3.3. Plānveida apkopes laikā Izpildītājs veic ražotāja dokumentācijā noteiktās pārbaudes, tīrīšanu, regulēšanu, eļļošanu, funkcionālos testus un mērījumus, kā arī citas darbības, ciktāl tās attiecināmas uz konkrēto iekārtu.
3.4. Plānveida apkopes cenā iekļauj personāla darbu, transportu, instrumentus, mēraparātus, diagnostiku, programmatūras izmantošanu, darba vietas norobežošanu, atkritumu savākšanu un ikdienas apkopes materiālus: smērvielas, tīrīšanas līdzekļus, lupatas, nelielus stiprinājumus, drošinātājus, spuldzes vai līdzvērtīgus gaismas avotus un citus mazvērtīgus palīgmateriālus, kuri nekļūst par pastāvīgu iekārtas sastāvdaļu.
3.5. Apkopes laikā konstatētus regulēšanas, nostiprināšanas, tīrīšanas vai eļļošanas darbus, kuri ietilpst apkopes tehnoloģijā un kuriem nav nepieciešamas atsevišķi iegādājamas rezerves daļas, Izpildītājs veic apkopes cenas ietvaros. Šā punkta ietvaros nav veicama detaļu, mezglu, elektroiekārtu, drošinātāju vai citu iekārtas sastāvdaļu nomaiņa.
3.6. Pēc katras apkopes Izpildītājs veic ierakstu iekārtas reģistrācijas vai apkopes žurnālā un sagatavo elektronisku apkopes aktu. Aktu ne vēlāk kā nākamajā darbdienā nosūta Iestādes kontaktpersonai un Pasūtītāja pārstāvim.
3.7. Iestādes pārstāvis tiek informēts par Izpildītāja ierašanos un uzaicināts piedalīties apkopes rezultāta pārbaudē. Iestādes pārstāvja nepiedalīšanās visā apkopes procesā neatbrīvo Izpildītāju no pienākuma pilnībā dokumentēt veiktos darbus.
3.8. Izpildītājs uztur kārtībā tikai tās mašīntelpas, šahtas, šahtas bedres un iekārtu daļas, kuru tīrīšana un sakārtošana ietilpst konkrētās iekārtas apkopes tehnoloģijā. Vispārēja ēkas telpu uzkopšana pakalpojumā neietilpst, taču pēc darbu pabeigšanas darba vieta jāatstāj tīra un droša.

4. Plānveida apkopes minimālais saturs
Šajā nodaļā minētā pārbaude ietver iekārtas mezglu un funkciju tehniskā stāvokļa pārbaudi, tīrīšanu, eļļošanu, regulēšanu, nostiprināšanu, testēšanu un mērījumus. Pārbaudes laikā konstatēto bojājumu novēršana un sastāvdaļu nomaiņa nav iekļauta plānveida apkopes pakalpojumā. 
Atbilstoši konkrētās iekārtas uzbūvei un ražotāja dokumentācijai pārbauda vismaz turpmāk norādīto:
· kabīnes vai platformas vadības pogas, izsaukuma pogas, indikāciju, skaņas un gaismas signālus, stiprinājumus, apgaismojumu un avārijas apgaismojumu;
· kabīnes, platformas, rampas, drošības barjeras, margas, durvis, vārtus, slēgierīces, fotoelementus, drošības malas, aizvēršanas spēka ierobežotājus un kontaktus;
· precīzu apstāšanos stāvu līmenī, gaitas vienmērīgumu, vibrāciju, troksni un vadības komandu izpildi;
· piedziņu, elektromotoru, bremzi, reduktoru, frekvences pārveidotāju, vadības skapi, kontaktorus, relejus, drošinātājus, elektriskos savienojumus, aizsargvadītāju, zemējuma savienojumu un redzamu elektroizolācijas bojājumu pārbaudi; elektriskos mērījumus veic, ja to paredz ražotāja dokumentācija vai piemērojamās elektrodrošības prasības;
· troses, siksnas, ķēdes, to stiprinājumus, savienojumus, nostiepumu, nodilumu, skriemeļus, vadotnes, vadkurpes, rullīšus, eļļotājus, pretsvaru, piekari un buferus;
· ātruma ierobežotāju, pret-krišanas un nekontrolētas kustības novēršanas ierīces, gala slēdžus, drošības ķēdi, pārslodzes kontroli un citas drošības ierīces;
· šahtu, šahtas bedri, mašīntelpu, piekļuves durvis, slēdzenes, apgaismojumu, eļļas savācējus, ūdens vai svešķermeņu klātbūtni un piekļuves drošību;
· hidrauliskām iekārtām – hidraulisko agregātu, cilindru, cauruļvadus, savienojumus, vārstus, eļļas līmeni, noplūdes, avārijas nolaišanas un pret-krišanas ierīces;
· kāpņu pacēlājiem un zema pacēluma platformām – stiprinājumus, sliedes, piedziņu, platformas atvēršanu un aizvēršanu, rampas, barjeras, pret-saspiešanas virsmas, akumulatorus un uzlādi;
· kravas pacēlājam – durvju un lūku bloķējumus, kravas platformu, vadotnes, piedziņu, gala slēdžus, pārslodzes un citus drošības elementus, ievērojot aizliegumu pārvadāt cilvēkus, ja iekārta tam nav paredzēta;
· abpusējās saziņas, trauksmes izsaukuma, dispečerizācijas, rezerves barošanas, sakaru kanāla un automātiskās testa funkcijas darbību, ja attiecināms;
· ugunsgrēka vadības, prioritārās vadības, piekļuves kontroles un citu ar ēkas sistēmām saistīto funkciju darbību, ja tādas ir paredzētas.

5. Dispečerizācija un abpusējā saziņa
5.1. Liftiem un cēlējplatformām, kurām normatīvie akti vai iekārtas lietošanas dokumentācija paredz abpusēju saziņu, Izpildītājs nodrošina trauksmes signālu saņemšanu un saziņu ar iekārtā esošajām personām 24 stundas diennaktī un septiņas dienas nedēļā.
5.2. Dispečers pēc trauksmes saņemšanas nekavējoties uzsāk saziņu, noskaidro situāciju, sniedz norādījumus, reģistrē izsaukumu un, ja nepieciešams, nekavējoties nosūta apmācītu speciālistu pasažieru atbrīvošanai un evakuācijai.
5.3. Saziņas līdzekļiem jādarbojas arī elektropadeves pārtraukuma gadījumā tik ilgi, cik nepieciešams pasažieru atbrīvošanas un evakuācijas nodrošināšanai. Rezerves barošanas stāvokli pārbauda katrā plānveida apkopē.
5.4. Izpildītājs nodrošina dispečerizācijas sistēmas darbības uzskaiti un pēc Pasūtītāja pārstāvja vai Iestādes pieprasījuma iesniedz trauksmju, sakaru testu, bojājumu un reaģēšanas laiku izrakstu.
5.5. Esošās komunikācijas iekārtas pieslēgšana Izpildītāja dispečerizācijas sistēmai, tās pārprogrammēšana, SIM kartes nodrošināšana, sakaru abonēšanas maksa un signāla pārraides izmaksas ir iekļautas fiksētajā dispečerizācijas maksā. Ja pakalpojuma nodrošināšanai nepieciešama jauna komunikācijas iekārta, esošās iekārtas nomaiņa vai remonts, Izpildītājs par to iesniedz Pasūtītājam defekta konstatācijas aktu. Jaunas iekārtas piegādi, uzstādīšanu, nomaiņu vai remontu veic tikai pēc atsevišķa Iestādes rakstiska saskaņojuma.
5.6. Izpildītājs nodrošina, ka kabīnē vai uz platformas redzamā vietā ir aktuāla informācija par apkalpojošo komersantu, iekārtas adresi, tālruņa numuru, kurā iespējams saņemt un nosūtīt īsziņu, un rīcību avārijas gadījumā, ja šāda prasība attiecas uz iekārtu.

6. Avārijas apkalpošana, pasažieru atbrīvošana un bojājumu pieteikumi
6.1. Izpildītājs nodrošina vienotu avārijas tālruni un e-pasta adresi pieteikumu saņemšanai 24/7 režīmā. Katram pieteikumam piešķir reģistrācijas numuru un fiksē saņemšanas, reaģēšanas, ierašanās, avārijas apkalpošanas darbību pabeigšanas laiku un iekārtas statusu pēc izsaukuma.
6.2. Ja liftā vai uz platformas ir iesprostota persona, Izpildītājs nekavējoties nosūta speciālistu. Speciālista ierašanās objektā un pasažieru atbrīvošanas uzsākšana jānodrošina ne vēlāk kā 40 minūšu laikā pēc izsaukuma saņemšanas. Ja objektīvu, no Izpildītāja neatkarīgu apstākļu dēļ termiņu nav iespējams ievērot, Izpildītājs nekavējoties informē iestādes kontaktpersonu un dispečers uztur saziņu ar iesprostoto personu.
6.3. Pasažieru atbrīvošana un evakuācija, avārijas situācijas lokalizēšana, iekārtas droša apturēšana un darba vietas norobežošana ir iekļauta fiksētajā avārijas apkalpošanas maksā un šādu darbību veikšanai nav nepieciešams iepriekšējs Pasūtītāja saskaņojums. Avārijas apkalpošanas ietvaros Izpildītājs drīkst veikt iekārtas vadības kļūdas atiestatīšanu, manuālu nolaišanu, drošu iedarbināšanu vai citas ražotāja paredzētas operatīvās darbības, ja tām nav nepieciešama detaļu nomaiņa, mezglu remonts vai iekārtas konstrukcijas izmaiņas.
6.4. Ja nav iesprostotu personu, bet bojājums var radīt tūlītēju apdraudējumu, Izpildītājs ierodas objektā ne vēlāk kā divu stundu laikā pēc pieteikuma saņemšanas.
6.5. Parastam tehniskam bojājumam, kas nerada tūlītēju apdraudējumu, diagnostiku objektā uzsāk ne vēlāk kā nākamajā darbdienā, ja Iestāde nav noteikusi īsāku termiņu.
6.6. Pēc avārijas izsaukuma Izpildītājs ne vēlāk kā nākamajā darbdienā iesniedz atskaiti par izsaukuma iemeslu, veikto diagnostiku, pasažieru atbrīvošanu, pagaidu drošības pasākumiem, iekārtas statusu un ieteicamo turpmāko rīcību, tās steidzamību un iekārtas lietošanas nosacījumiem.
6.7. Ja ir pazīmes par ļaunprātīgu bojāšanu vai trešās personas darbību, Izpildītājs veic fotofiksāciju, saglabā iespējamos pierādījumus un nekavējoties nosūta informāciju Iestādei.
6.8. Izpildītājs drīkst atjaunot iekārtas darbību tikai pēc pārliecināšanās, ka tā ir droša lietošanai. Ja droša darbība nav iespējama, iekārtu atstāj atslēgtu, šahtas durvis vai piekļuvi noslēdz un izvieto informāciju par darbības pārtraukšanu.

7. Tehniskās pārbaudes un sadarbība ar inspicēšanas institūciju
7.1. Akreditētas inspicēšanas institūcijas kārtējās, atkārtotās un ārpuskārtas tehniskās pārbaudes nav uzskatāmas par Izpildītāja veikto plānveida tehnisko apkopi.
7.2. Izpildītājs seko 1. pielikumā norādīto iekārtu tehnisko pārbaužu termiņiem un ne vēlāk kā 45 dienas pirms termiņa rakstiski informē Pasūtītāja pārstāvi un attiecīgo Iestādi.
7.3. Fiksētajā apkopes maksā iekļauj iekārtas sagatavošanu kārtējai tehniskajai pārbaudei, tehniskās dokumentācijas sakārtošanu, Izpildītāja speciālista dalību pārbaudē un pārbaudes laikā nepieciešamo iekārtas vadību, ja pārbaudes institūcija pieprasa.
7.4. Inspicēšanas institūcijas maksa tiek apmaksāta tieši no Iestādes līdzekļiem un neietilpst Izpildītāja cenā. 
7.5. Pirms pārbaudes Izpildītājs iesniedz Iestādei īsu pārskatu par drošības mezglu stāvokli, detaļu nodilumu, zināmajām neatbilstībām un ieteiktajiem darbiem.
7.6. J Ja tehniskajā pārbaudē konstatētas neatbilstības, Izpildītājs divu darbdienu laikā iesniedz Pasūtītājam un attiecīgajai Iestādei defektu konstatācijas aktu un remonta tāmi. Aktā norāda konstatēto neatbilstību, tās ietekmi uz iekārtas drošumu un lietošanu, iekārtas statusu, ieteicamo turpmāko rīcību, tās prioritāti un informāciju par atkārtotas vai ārpuskārtas tehniskās pārbaudes nepieciešamību.
7.7. Pēc tādu sastāvdaļu nomaiņas vai notikumiem, kuru dēļ saskaņā ar normatīvajiem aktiem nepieciešama ārpuskārtas tehniskā pārbaude, Izpildītājs par to rakstiski informē Iestādi pirms iekārtas lietošanas atsākšanas.
7.8. Ja atkārtota tehniskā pārbaude nepieciešama Izpildītāja nekvalitatīvi veiktas apkopes vai nepilnīgas iekārtas sagatavošanas dēļ, Izpildītāja dalība atkārtotajā pārbaudē tiek nodrošināta bez papildu maksas.

8. Defektu konstatēšana 
8.1. Ja plānveida apkopes, diagnostikas, avārijas izsaukuma vai tehniskās pārbaudes laikā tiek konstatēts iekārtas defekts vai neatbilstība, Izpildītājs veic tā sākotnējo diagnostiku, novērtē ietekmi uz iekārtas drošu lietošanu un dokumentē konstatēto.
8.2. Ja konstatētais defekts rada tūlītēju apdraudējumu, Izpildītājs nekavējoties aptur iekārtas darbību, nodrošina tās nepieejamību lietotājiem un informē Pasūtītāju un attiecīgo Iestādi.
8.3. Izpildītājs ne vēlāk kā nākamajā darbdienā iesniedz defektu konstatācijas aktu, kurā norāda iekārtas identifikācijas datus, defekta aprakstu, iespējamo cēloni, ja to iespējams objektīvi noteikt, fotofiksācijas, defekta ietekmi uz drošumu un funkcionalitāti, iekārtas statusu un ieteicamo turpmāko rīcību un tās steidzamību.
8.4. Defektu konstatācijas akta sagatavošana ir iekļauta plānveida apkopes vai avārijas apkalpošanas cenā. Izpildītājam šā līguma ietvaros ir pienākums sagatavot remonta cenu piedāvājumu vai tāmi.
8.5. Remontdarbi, bojāto mezglu vai detaļu nomaiņa, rezerves daļu piegāde, modernizācija un rekonstrukcija nav iekļauta šā iepirkuma priekšmetā un līgumcenā. To izpildi Pasūtītājs organizē un saskaņo atsevišķi.
8.6. Izpildītājs nedrīkst veikt remontdarbus vai uzstādīt rezerves daļas šā līguma ietvaros, izņemot tādu regulēšanu, nostiprināšanu, tīrīšanu un eļļošanu, kas saskaņā ar Tehnisko specifikāciju ietilpst plānveida tehniskajā apkopē.

9. Materiāli, rezerves daļas, atbilstības dokumenti un programmatūra
9.1. Visiem uzstādītajiem materiāliem un rezerves daļām jābūt jaunām, nelietotām, atbilstošām konkrētās iekārtas tehniskajiem parametriem un savietojamām ar iekārtas vadības un drošības sistēmām.
9.2. Atļauts izmantot oriģinālās vai tehniski līdzvērtīgas detaļas, ja Izpildītājs dokumentāri pierāda to savietojamību, drošumu un to, ka izmantošana nepasliktina iekārtas funkcionalitāti un neanulē spēkā esošu ražotāja garantiju.
9.3. CE marķējumu un atbilstības dokumentus pieprasa tikai tām drošības sastāvdaļām, iekārtām vai izstrādājumiem, kuriem šāda prasība noteikta piemērojamajos normatīvajos aktos. Visām parastām rezerves daļām vispārīga “CE sertifikāta” prasība netiek izvirzīta.
9.4. Ja tiek uzstādīta lifta drošības sastāvdaļa vai cēlējplatformas drošības sastāvdaļa, Izpildītājs kopā ar remonta aktu iesniedz piemērojamos atbilstību apliecinošos dokumentus, uzstādīšanas un regulēšanas informāciju un citus dokumentus, kas nepieciešami iekārtas lietošanas dokumentācijas aktualizēšanai.
9.5. Izpildītājam jābūt tiesiskai piekļuvei izmantotajai diagnostikas un programmēšanas programmatūrai. Programmatūrai kā atsevišķam objektam netiek prasīts CE sertifikāts; Izpildītājs atbild par legālu programmatūras izmantošanu, iestatījumu pareizību, datu rezerves kopijām un iekārtas drošu darbību pēc programmēšanas.
9.6. Izpildītājs pēc Iestādes pieprasījuma iesniedz detaļu iegādes cenu pamatojošu dokumentu vai ražotāja/izplatītāja piedāvājumu, aizklājot informāciju, kas nav nepieciešama cenas pamatotības pārbaudei.

10. Darbu organizācija
10.1. Darbus organizē tā, lai pēc iespējas netraucētu mācību procesu, bērnu un citu apmeklētāju drošību un ēkas pieejamību. Trokšņainus darbus, ilgstošu elektroapgādes atslēgšanu un piekļuves ierobežošanu iepriekš saskaņo ar iestādi.
10.2. Darba zonu norobežo ar fiziskiem norobežojumiem un skaidrām brīdinājuma zīmēm. Aizliegts atstāt atvērtas šahtas durvis, neaizsargātas atveres, instrumentus, detaļas, ķīmiskos līdzekļus vai citas bīstamas lietas bērniem un nepiederošām personām pieejamā vietā.
10.3. Evakuācijas ceļus, ugunsdrošības aprīkojumu un piekļuvi citām inženiertehniskajām sistēmām nedrīkst bloķēt. Ja darbi ietekmē ugunsdrošības vai piekļuves kontroles sistēmas, tos saskaņo ar iestādes atbildīgo personu.
10.4. Ja iekārta ir būtisks pieejamības risinājums personām ar funkcionāliem traucējumiem, tās avārijas izsaukumam, pasažieru atbrīvošanai un bojājuma diagnostikai piešķir prioritāti. Izpildītājs nekavējoties informē iestādi par paredzamo dīkstāvi, lai iestāde varētu organizēt alternatīvu piekļuvi.
10.5. Izpildītāja darbiniekiem objektā jābūt identificējamiem, jāievēro iestādes iekšējā kārtība un jāreģistrējas pie iestādes kontaktpersonas. Izpildītājs atbild par savu darbinieku darba aizsardzību, individuālajiem aizsardzības līdzekļiem un drošām darba metodēm.
10.6. Fotofiksācijās neiekļauj izglītojamos, darbiniekus vai citus apmeklētājus, ja tas nav objektīvi nepieciešams incidenta dokumentēšanai. Fotofiksācijas izmanto tikai līguma izpildes un drošības pierādīšanas nolūkiem.

11. Dokumentācija, atskaites un iekārtu stāvokļa pārskati
11.1. Izpildītājs uztur katras iekārtas darbu vēsturi.
11.2. Katras apkopes, diagnostikas un avārijas izsaukuma rezultātus dokumentē atsevišķā aktā. Aktā nedrīkst būt tikai vispārīga atzīme “apkope veikta”; norāda faktiski pārbaudītos mezglus, konstatējumus, mērījumu rezultātus, veiktās regulēšanas un ieteikumus.
11.3. Reizi līguma gadā Izpildītājs iesniedz iekārtu tehniskā stāvokļa pārskatu, kurā katrai iekārtai piešķir tehniskā stāvokļa novērtējumu, norāda drošības un pieejamības riskus, konstatētās defektu novēršanas vajadzības un to prioritāti, kā arī ieteicamo pasākumu plānu nākamajiem 12 mēnešiem.
11.4. Līguma izbeigšanas dienā Izpildītājs nodod Pasūtītājam aktualizētus žurnālus, aktus, Pasūtītājam piederošās vai līguma izpildes laikā Pasūtītāja vajadzībām izveidotās konfigurācijas rezerves kopijas, piekļuves informāciju, atslēgas, tehnisko dokumentāciju un citu informāciju, kas nepieciešama nepārtrauktai iekārtu apkalpošanas pārņemšanai. Izpildītājs nedrīkst tehniski ierobežot Pasūtītāja vai nākamā pakalpojuma sniedzēja piekļuvi Pasūtītājam piederošajām iekārtām un to ekspluatācijai nepieciešamajiem datiem.

12. Garantija un atbildība par pakalpojuma kvalitāti
12.1. Izpildītājs atbild par plānveida tehniskās apkopes, diagnostikas, dispečerizācijas, avārijas apkalpošanas, pasažieru atbrīvošanas un dokumentēšanas savlaicīgu, pilnīgu un kvalitatīvu izpildi.
12.2. Ja Pasūtītājs konstatē, ka plānveida apkope vai cits pakalpojums veikts nepilnīgi vai neatbilstoši Tehniskās specifikācijas prasībām, Izpildītājs konstatēto pakalpojuma trūkumu novērš par saviem līdzekļiem Pasūtītāja noteiktajā samērīgā termiņā.
12.3. Izpildītājs atbild par zaudējumiem, kas radušies Izpildītāja vai tā piesaistīto personu nekvalitatīvi veiktas apkopes, nepareizas regulēšanas, neatļautas iejaukšanās vai citu vainojamu darbību dēļ.
12.4. Izpildītājs visā līguma darbības laikā uztur spēkā civiltiesiskās atbildības apdrošināšanu nolikumā noteiktajā apmērā.

13. Pakalpojuma cenā iekļaujamais un atsevišķi apmaksājamais
	Fiksētajā apkopes/avārijas apkalpošanas cenā iekļauts
	Atsevišķi apmaksājams tikai pēc rakstiska saskaņojuma

	Plānveida tehniskās apkopes vizītes. 
	Remontdarbi. 

	Pārbaudes, tīrīšana, eļļošana, regulēšana, nostiprināšana, testi un mērījumi. 
	Bojājumu novēršana, kurai nepieciešama detaļu vai sastāvdaļu nomaiņa. 

	Personāla darbs, transports, instrumenti, mēraparāti un diagnostikas programmatūra. 
	Rezerves daļu un materiālu piegāde. 

	Smērvielas, tīrīšanas līdzekļi un citi apkopes palīgmateriāli, kuri nekļūst par iekārtas sastāvdaļu. 
	Drošinātāju, apgaismojuma elementu, akumulatoru, sakaru iekārtu un citu sastāvdaļu nomaiņa. 

	Apkopes aktu, defektu konstatācijas aktu un atskaišu sagatavošana. 
	Iekārtas modernizācija vai rekonstrukcija. 

	24/7 avārijas pieteikumu un trauksmes signālu pieņemšana. 
	Jaunas dispečerizācijas vai komunikācijas iekārtas piegāde un uzstādīšana. 

	Pasažieru atbrīvošana un evakuācija. 
	Akreditētas inspicēšanas institūcijas pārbaudes maksa. 

	Avārijas situācijas lokalizēšana, iekārtas droša apturēšana un darba zonas norobežošana. 
	Ārpuskārtas tehniskās pārbaudes maksa. 

	Esošās dispečerizācijas sistēmas pieslēgšana, SIM karte, sakaru abonēšana un signāla pārraide, ja attiecināms. 
	Citi darbi, kuri neietilpst plānveida tehniskās apkopes vai avārijas apkalpošanas saturā.

	Iekārtas sagatavošana kārtējai tehniskajai pārbaudei un Izpildītāja speciālista dalība tajā. 
	






Tehniskās specifikācijas 
1.pielikums


	Nr. p.k.
	Iestāde un adrese
	Iekārtas veids
	Marka/modelis/tips
	Iekārtas reģ. Nr.
	Uzstādīšanas vai ekspluatācijas uzsākšanas gads
	Pietu-ras
	Celtspēja
	Apkopes periodiskums

	1. 
	Jelgavas Tehnoloģiju vidusskola, Meiju ceļš 9, Jelgava
	Pasažieru lifts
	Mono500 DX PW13/10-19
	7CL039388
	2022
	5
	1000 kg / 13 pasažieri; 1 m/s
	Reizi mēnesī

	2. 
	Jelgavas Tehnoloģiju vidusskola, Meiju ceļš 9, Jelgava
	Kravas pacēlājs
	BKG 100,45/1
	L2_BKG-45026538
	2022
	2
	100 kg
	Reizi ceturksnī

	3. 
	Jaunrades nams “Junda”, Zemgales prospekts 7, Jelgava
	Pasažieru lifts
	EcoSpace MX06, elektriska vadība
	7CL035498
	2019
	2
	630 kg / 8 pasažieri
	Reizi ceturksnī

	4. 
	Jaunrades nams “Junda”, Zemgales prospekts 7, Jelgava
	Kāpņu pacēlājs / platforma
	DELTA
	-
	2020
	2
	225 kg
	Reizi ceturksnī

	5. 
	Jelgavas Valsts ģimnāzija, Mātera iela 44, Jelgava
	Vertikālā cēlējplatforma
	Cibes A5000
	5CL034747
	2019
	2
	400 kg / 5 pasažieri
	Reizi mēnesī

	6. 
	Jelgavas Valsts ģimnāzija, Mātera iela 44, Jelgava
	Vertikālā cēlējplatforma
	Cibes A5000
	5CL034748
	2019
	5
	400 kg / 5 pasažieri
	Reizi mēnesī

	7. 
	Jelgavas Valsts ģimnāzija, Mātera iela 44, Jelgava
	Vertikālā platforma
	Tehnovers IP-02
	-
	2019
	2
	250 kg
	Reizi 6 mēnešos

	8. 
	Jelgavas Valsts ģimnāzija, Mātera iela 44, Jelgava
	Vertikālā platforma
	Tehnovers IP-02
	-
	2019
	2
	250 kg
	Reizi 6 mēnešos

	9. 
	Jelgavas Valsts ģimnāzija, Mātera iela 44, Jelgava
	Pacēlājs / zema pacēluma platforma
	Liftup EasyLift
	-
	2019
	2
	400 kg
	Reizi 6 mēnešos

	10. 
	Jelgavas 4. vidusskola, Akmeņu iela 1, Jelgava
	Pasažieru lifts
	Schindler S3300
	4CL004318
	2008
	3
	675 kg / 9 pasažieri
	Reizi mēnesī

	11. 
	Jelgavas pamatskola "Valdeka- attīstības centrs", Institūta iela 4, Jelgava
	Pasažieru lifts
	Schindler 3300
	4CL029220
	2015
	4
	675 kg / 8 pasažieri
	Reizi mēnesī

	12. 
	Jelgavas Amatu vidusskola, Akadēmijas iela 25, Jelgava
	Pasažieru lifts
	KONE EcoSpace
	7CL034292
	2019
	2
	630 kg / 8 pasažieri
	Reizi ceturksnī

	13. 
	Jelgavas Amatu vidusskola, Elektrības iela 8, Jelgava
	Pasažieru lifts
	KONE EcoSpace
	7CL035746
	2019
	2
	630 kg / 8 pasažieri
	Reizi ceturksnī

	14. 
	JVPPII “Sprīdītis”, Tērvetes iela 6, Jelgava
	Pacēlājs / platforma
	IP02
	-
	2025
	2
	250 kg
	Reizi ceturksnī

	15. 
	Jelgavas Paula Bendrupa pamatskola, Filozofu iela 50, Jelgava
	Vertikālā cēlējplatforma
	Barduva SB200
	1CL030901
	2016
	3
	400 kg
	Reizi mēnesī

	16. 
	JVPPII “Alnītis”, Brīvības bulvāris 31A, Jelgava
	Vertikālā cēlējplatforma
	Barduva SB200
	5CL038320
	2022
	4
	400 kg / 4 pasažieri
	Reizi ceturksnī

	17. 
	Jauniešu centrs “Pakāpiens”, Loka maģistrāle 25, Jelgava
	Hidrauliska vertikālā platforma
	VIMEC E-07
	2CL039362
	2023
	3
	400 kg (ratiņkrēsla lietotājs un pavadonis)
	Reizi ceturksnī



